WHO เตือนสวมหน้ากากอนามัย แม้ฉีดวัคซีนครบโดส! หวั่นโควิดเดลตาลุกลามทั่วโลก
WHO แนะประชาชนสวมหน้ากากอนามัย แม้ฉีดวัคซีนครบโดส! หวั่นโควิดเดลตาลุกลามทั่วโลก
WHO แนะประชาชนสวมหน้ากากอนามัย แม้ฉีดวัคซีนครบโดส! หวั่นโควิดเดลตาลุกลามทั่วโลก
28 มิ.ย. 2564

องค์การอนามัยโลก (WHO) เรียกร้องให้ประชาชนที่ฉีดวัคซีนป้องกันโควิด-19 ครบโดสแล้วยังคงสวมหน้ากากอนามัย เว้นระยะห่างทางสังคม รวมถึงปฏิบัติตามมาตรการด้านความปลอดภัยเพื่อป้องกันโรคต่อไป เนื่องจากไวรัสสายพันธุ์เดลตาที่แพร่ระบาดอย่างรวดเร็วได้ลุกลามไปทั่วโลก
“ประชาชนยังไม่ควรคิดว่าตนเองปลอดภัยแล้วแม้จะได้รับวัคซีนครบสองโดสแล้วก็ตาม ด้วยเหตุนี้ประชาชนจึงยังต้องป้องกันตนเองกันต่อไป” ดร.มารีอันเจลา ซีเมา ผู้ช่วยผู้อำนวยการ WHO ด้านการเข้าถึงเวชภัณฑ์และผลิตภัณฑ์สุขภาพแถลงระหว่างการประชุมที่สำนักงานใหญ่ของ WHO ที่นครเจนีวา
“วัคซีนเพียงอย่างเดียวไม่สามารถหยุดยั้งการแพร่ระบาดในชุมชนได้ ประชาชนจึงต้องสวมหน้ากากอนามัย อยู่ในที่ๆ มีอากาศถ่ายเทได้สะดวก รักษาสุขอนามัยของมือ เว้นระยะห่างทางสังคมต่อไป มาตรการเหล่านี้ยังสำคัญมาก ตราบใดที่ยังมีการแพร่ระบาดของโรคโควิด-19 อยู่ในชุมชน แม้คุณจะฉีดวัคซีนแล้วก็ตาม” ดร.ซีเมากล่าว
การแสดงความเห็นของ WHO เกิดขึ้นหลังจากที่บางประเทศ เช่น สหรัฐ ยกเลิกมาตรการสวมหน้ากากอนามัย รวมถึงมาตรการควบคุมโรคระบาดส่วนใหญ่ไปแล้ว หลังจากที่ยอดผู้ติดเชื้อและเสียชีวิตจากโควิด-19 ลดลงจากการฉีดวัคซีน
ทั้งนี้ เจ้าหน้าที่ของ WHO ยังขอความร่วมมือให้ประชาชนที่ฉีดวัคซีนป้องกันโควิด-19 ครบแล้วทำตามมาตรการด้านความปลอดภัยต่อไป เนื่องจากยังมีประชาชนจำนวนมากทั่วโลกที่ยังไม่ได้ฉีดวัคซีน ขณะที่ไวรัสที่แพร่กระจายได้รวดเร็วอย่างสายพันธุ์เดลตานั้น ยังคงระบาดต่อเนื่องในหลายประเทศฃฃ